中原民謠 迎送亭
作者：周麟之
朝代：宋

paragraphs: 迎送亭，亭邊柳色何青青。
樹頭風和鵲聲喜，朱甍碧瓦煙光凝。
路人矯首城南北，牓字新題照阡陌。
金牌天使走馬來，蕃官出門餞迎客。
車頭老人扶軛行，自言身是宋遺氓。
斯亭豈爲迎送設，殆欲迎宋非虛名。
南人側耳驚相顧，此語端能卜天數。
說與征夫且緩驅，往來怕見征塵污。
莫折亭前百年柳，曾經宋德栽培久。
只期南望翠華歸，再拜馬前稱萬壽。